Lautaro (vulkan)
Lautaro je aktivni ledom pokriveni stratovulkan u čileanskom dijelu Patagonije, u sjevernom dijelu Južnog patagonijskog ledenog polja. Njegov vrh uzdiže se više od 1000 m iznad prosječne visine platoa ledene kape. To je najviša planina u nacionalnom parku "Bernardo O'Higgins", a u njenoj blizini nalazi se Brüggenov lednik. Vulkan je ovo ime dobio 1952 u čast Lautara, vojnog vođe naroda Mapuche. Prvi uspon na Lautaro izvršili su Peter Skvarca i Luciano Pera 29. januara 1964. Penjali su se uz jugoistočni greben, naišavši na mnoge pukotine, strme ledene zidove, naslage nestabilnog snijega i "snježnu pečurku" na vrhu. Pronašli su aktivni krater i jake emisije sumpora u blizini vrha. Drugi uspon izvršili su Eric Jones, Mick Coffey i Leo Dickinson 2. marta 1973, kao dio prelaska Južnog patagonijskog ledenog polja.